Suomalaisissa makuuhuoneissa ei peitto heilu niin usein, kuin monet toivoisivat. Tyytymättömyys seksielämään on lisääntynyt myös muissa Pohjoismaissa.

Mistä on kyse? RFSU:n teettämä, toistuvasti toteutettava Kondomittari-tutkimus selvittää pohjoismaalaisten seksi- ja kondomitottumuksia. Se julkaistiin ensimmäisen kerran 2009.

Tilastollisesti merkitsevään tutkimukseen osallistui yhteensä 4 260 henkilöä.

Vastaajat ovat Suomessa, Ruotsissa, Norjassa ja Tanskassa asuvia 15–65-vuotiaita henkilöitä, jotka ovat harrastaneet seksiä vähintään yhden kerran.

Alle puolet suomalaisista kertoo olevansa tyytyväisiä seksielämäänsä, selviää seksuaalikasvatusjärjestö RFSU:n teettämässä tutkimuksessa.

Erityisen tyytymättömiä ollaan seksin liian vähäiseen määrään, joka närästää 70 prosenttia kaikista seksielämäänsä tyytymättömistä suomalaisista. Muutos on tapahtunut lyhyessä ajassa: vielä 2013 toteutetussa tutkimuksessa vain 44 prosenttia seksielämäänsä tyytymättömistä piti ongelmana juuri seksin vähäistä määrää.

Lisäksi tyytymättömyyttä aiheuttaa sopivan kumppanin puuttuminen. Parisuhteessa elävistä suomalaisista 54 prosenttia on tyytyväisiä seksielämäänsä, kun sinkuista ainoastaan 26 prosenttia on samaa mieltä. Joka viidennellä suomalaisnaisella taas seksielämää hankaloittaa orgasmin saamisen vaikeus.

Tutkimuksen tulokset ovat linjassa Väestöliiton FINSEX-tutkimuksen kanssa. Sen mukaan suomalaisissa parisuhteissa puolisoiden halujen määrä on harvoin samalla tasolla, vaan usein parisuhteessa mies toivoo seksiä naista useammin.

Ruotsalaiset ja norjalaiset tyytymättömämpiä

Tyytymättömyys makuuhuoneissa on lisääntynyt myös muissa Pohjoismaissa. Tyytymättömimpiä ovat ruotsalaiset ja norjalaiset, joista vain 44 prosenttia kertoo olevansa tyytyväisiä seksielämäänsä. Suomalaisten ja tanskalaisten joukossa tyytyväisiä on 46 prosenttia. Neljäsosa pohjosmaalaisista kertoo, että huolella ja stressillä on suuri kielteinen vaikutus seksielämään.

Kondomia käytetään Suomessa ahkerammin kuin muissa Pohjoismaissa, mutta nuorista aikuisista vain noin puolet kertoi käyttäneensä kondomia harrastaessaan seksiä viimeksi uuden kumppanin kanssa.